Joseph Swan

Si Sir Joseph Wilson Swan (31 Oktubre 1828 – 27 Mayo 1914) ay isang Britanikong pisiko at kimiko. Pinakatanyag siya dahil sa pagkakaimbento ng inkandesenteng bumbilya ng ilaw bago pa man ito maimbento ng Amerikanong si Thomas Edison.

Unang naipamalas ni Swan ang bumbilya ng ilaw sa isang panayam sa Newcastle na nasa ibabaw ng Tyne noong 18 Disyembre 1878, subalit hindi siya nakatanggap ng patente hanggang sa pagsapit ng 27 Nobyembre 1880 (patente blg. 4933) pagkaraan ng pagpapainam sa orihinal na ilaw. Ang kaniyang bahay (sa Gateshead) ay ang una sa mundo na napagliwanag sa pamamagitan ng isang bumbilya ng ilaw, at ang unang pagpapaliwanag sa mundo sa pamamagitan ng ilaw na dekuryente na nasa loob ng isang publikong gusali para sa isang lekturang ibinigay ni Swan noong 1880. Noong 1881, ang Teatrong Savoy na nasa Lungsod ng Westminster, Londres ay nailawan ng mga inkandesenteng bumbilya ng ilaw ni Swan, ang unang teatro at ang unang gusaling pangmadla sa mundo na napagliwanag nang buo sa pamamagitan ng kuryente. 

Noong 1904, si Swan ay ginawang isang kabalyero ni Haring Edward VII, nagantimpalaan ng Medalyang Hughes ng Royal Society (Samahang Maharlika), at ginawang isang honoraryong kasapi ng Samahang Parmasyotiko. Natanggap na niya ang pinakamataas na palamuti sa Pransiya, ang Légion d'honneur, nang dalawin niya ang isang ekshibisyong internasyunal sa Paris noong 1881. Ang ekshibisyon ay kinabibilangan ng mga ekshibit o pagtatanghal ng kaniyang mga imbensiyon, at ang lungsod ay napagliwanag ng ilaw na may kuryente, salamat na lamang sa imbensiyon ni Swan.

Mga sanggunian

Mga imbentor
Mga Britaniko
Ipinanganak noong 1828
Namatay noong 1914
Mga pisiko
Mga kimiko